આ સમસ્યાથી કંટાળેલા ત્યાંના એક દુકાનદાર નરેન્દ્ર ભાનુશાલીએ મિડ-ડે LOCALને જણાવ્યું હતું કે ‘મસ્જિદ બંદર વિસ્તારમાં નવા રસ્તાઓ બન્યા બાદ ગટરનાં ઢાંકણાંઓ બેસાડવા તરફ દુર્લક્ષ કરવામાં આવ્યું છે. ચોમાસામાં જ્યારે માર્ગ પર પાણી ભરાશે ત્યારે આ ઢાંકણા વગરની ખુલ્લી ગટરો અકસ્માતને ખુલ્લું આમંત્રણ આપી દેશે. એ ઉપરાંત રસ્તા પરની ગટરો પણ ઊભરાઈ રહી છે, જેને યોગ્ય રીતે સાફ કરવામાં નથી આવતી. એને લીધે અમારી દુકાનો ગટરની પાસે હોવાથી અમારા સ્વાસ્થ્ય પર એની અસર થાય છે. ઉપરથી નવા રસ્તા બન્યા બાદ પેવર બ્લૉક્સના ઢગલાઓને માર્ગ પર એમ જ છોડી દેવામાં આવ્યા છે. પેવર બ્લૉક્સ બેસાડવાનું કામ ઉપરછલ્લી રીતે કરવામાં આવ્યું છે અને એનું થાગડથીગડ રીતે લીંપણ કરી દેવામાં આવ્યું છે એને કારણે ચાલતી વખતે ઠોકર લાગી જાય છે અને પડી જવાનો ડર રહે છે. રસ્તાને રિપેર કરવા માટે પૈસા વેડફવામાં આવે છે તો પછી એક જ વાર રસ્તાનું કામ સારી ગુણવત્તાવાળું કરે તો પૈસા પણ ન વેડફાય અને અમને પણ શાંતિ થાય. એ ઉપરાંત ગટરનો ત્રાસ દૂર થાય તો અમને રાહત મળે. રસ્તો ખરાબ હોવાથી માલસામાન લાવતાં-લઈ જતાં અમને હેરાનગતિ થાય છે એથી અમારા ધંધા પર પણ એની અસર પડી રહી છે. વહેલી તકે આને માટે કોઈ પગલાં લેવામાં આવે તો સારું.’